NNAALINNYA w’Amasiro g’e Kasubi, Beatrice Namikka awadde Katikkiro, Charles Peter Mayiga nsalessale wa nnaku nnya okutuusa Olwokutaano February 5, 2016 nga bwe wataabeerawo ky’ongerwa ku nju Muzibwazaalampanga, agenda kweddiza omulimu guno.
Namikka eyatuuse ekikeerezi ku mukolo Mayiga kwe yalambulizza Obuganda omulimu ogukolebwa mu masiro gano yagambye nti “ Ebigambo byanzigwako era ng’enda kw’ogera bitono.
Omulimu guno gukandaliridde era abaguliko mbawadde okutuusa ku Lwokutaano, Katikkiro bw’obeera tosobola kubagambako, ng’enda kugwekwatiramu...” Nnaalinnya yakozesezza omukolo guno n’ayanjula Abalangira Abagabe, Kabaka be yamuweereza okumuyambako ku mulimu gw’e Kasubi okuli Ssemakookiro, Moses Walugembe ne Nakibinge n’abalala ababeera mu masiro, yabasabye okubeera obulindaala singa Olwokutaano lutuuka.
Katikkiro w’Amasiro g’e Kasubi, Ssaalongo Mulumba ye yasoose okwogera n’agamba nti, “Ssebo Katikkiro Abaganda tusaanye okweggyamu enkola y’okuteesa ku ky’okukola ate oli ekimuli ku mutima ne kibeera kirala.
Enkola eno ezzizza Buganda emabega era buli lukya eginnyika.” Ebigambo by’abakulu bano ababiri abavunaanyizibwa ku masiro byewuunyisizza bangi ate abalala ne baseka n’okukuba mu ngalo empolaampola.
Mayiga bwe yatuuse okwogera, yeebazizza Namikka olw’ebigambo eby’obuvumu by’ayogedde n’okulaga okuyaayaana okulaba ng’Amasiro gamalirizibwa nga Kabaka bwe yalagira nti galina okumalirizibwa omwaka guno.
Katikkiro nga yakatuuka ku Masiro e Kasubi nga February 1, 2016.
Minisita w’ebyobuwangwa, amasiro n’obulambuzi, Denis Walusimbi Ssengendo yasoomoozezza abantu okugoberera obuwangwa bwabwe kuba kwe kutambulira buli kintu era n’ekirwisizaawo omulimu, kwerabirwa kw’ennono.
SSENTEBE W’OLUKIIKO OLUZIMBA ANNYONNYODDE:
Oluvannyuma lw’ebigambo bya Nnaalinnya, Ssentebe w’Olukiiko oluvunaanyizibwa ku kuzzaawo Amasiro gano, Hajj Kaddu Kiberu yategeezezza nti ye ng’ali mu buvunaanyizibwa buno, tagenda kukkiriza kukola mulimu gutatuuse.
Yagambye nti obuvunaanyizibwa bw’omulimu guno buli ku ye wadde nga tasasulwa naye ayagala kukola kintu kituukiridde.
Yayongeddeko nti balina okukimanya nti waliwo n’ebirala bingi ebikolebwa mu kiseera kino n’ebinaakolebwa nga byali tebyateekebwa mu mbalirira ne pulaani eyakolebwa mu kusooka ng’ate ebintu bya Muzibwazaalampanga bizibu tebyaliko buwandiike bwakugoberera.
lug_Latn lug_Latn lug_Latn lug_Latn lug_Latn lug_Latn bem_Latn lug_Latn lug_Latn lug_Latn lug_Latn lug_Latn